b'\n_START_ARTICLE_\nFran\xc4\x8dek Brglez\n_START_SECTION_\nPoklic in delo\n_START_PARAGRAPH_\nRodil se je v \xc4\x8cadramu pri Oplotnici. Med drugo svetovno vojno se je vklju\xc4\x8dil v Osvobodilno fronto, po njej pa se je kot novinar zaposlil na takratnem Radiu Ljubljana, kjer je bil dolga leta urednik informativnega programa, pozneje pa je delal kot lektor, prevajalec in urednik.\n_START_SECTION_\n\xc5\xa0ahovska kariera\n_START_PARAGRAPH_\nZa dopisni \xc5\xa1ah se je odlo\xc4\x8dil v petdesetih letih dvajsetega stoletja. Po prvih izku\xc5\xa1njah doma se je vklju\xc4\x8dil v mednarodna tekmovanja, kjer je dosegel najve\xc4\x8dje uspehe. Leta 1970 je zmagal na 4. evropskem prvenstvu in osvojil naslov mednarodnega mojstra, na 17. svetovnem prvenstvu je zasedel odli\xc4\x8dno 7. do 8. mesto, leta 1975 pa je postal velemojster v dopisnem \xc5\xa1ahu. Z jugoslovansko reprezentanco je nastopil na kar oseminpetdesetih mednarodnih turnirjih. Bil je kapetan slovenske ekipe in \xc5\xa1ahovski poro\xc4\x8devalec. Ne nazadnje je bil tudi prvi dr\xc5\xbeavni prvak samostojne Republike Slovenije v dopisnem \xc5\xa1ahu. Dolga leta je bil tudi organizacijski sekretar \xc5\xa0ahovske zveze Slovenije, podpredsednik Svetovne dopisne \xc5\xa1ahovske zveze (1985-1995) in cenjen mednarodni sodnik. Za svoje delo v svetovni dopisni \xc5\xa1ahovski zvezi (ICCF) je leta 1995 prejel zlato medaljo Bertla von Massowa.'